Iran / Syksyn 2022 mielenosoitukset, vaikutukset turvallisuustilanteeseen, yleiskatsaus

Iran / Demonstrations of autumn 2022, effects on security situation, brief overview

**Kysymykset**

1. Iranin yleinen poliittinen, ihmisoikeus- ja turvallisuustilanne syyskuussa 2022 alkaneiden mielenosoitusten jälkeen

1.1 Taustaa syyskuussa 2022 alkaneista mielenosoituksista
1.2 Millä tavalla turvallisuusviranomaiset ja muut viranomaiset ovat suhtautuneet mielensoittajiin? Onko maassa mahdollista turvautua viranomaisiin ja koskeeko tämä kaikkia väestöryhmiä?
1.3. Onko syyskuussa 2022 alkaneilla mielenosoituksilla ollut vaikutusta Iranin yleiseen turvallisuustilanteeseen?

2. Onko mielenosoituksilla ollut jonkinlaisia vaikutuksia muihin kansalaisiin kuin mielenosoituksiin osallistuneisiin?

***Questions***

*1. General political, human rights and security situation in Iran after the demonstrations starting on September 2022

1.1. Background of the demonstrations in autumn 2022
1.2. What has been the position of the security forces and other authorities towards the demonstrators? Is the protection from the authorities available to all population groups?
1.3. Has the current demonstrations had affected the general security in Iran?

2. Have the demonstrations somehow affected other people than those who have participated in them?*

## Iranin yleinen poliittinen, ihmisoikeus- ja turvallisuustilanne syyskuussa 2022 alkaneiden mielenosoitusten jälkeen

### Taustaa syyskuussa 2022 alkaneista mielenosoituksista

Iranissa alkoi 16.9.2022 mielenosoituksia, kun julkisuuteen tuli tieto Iranin niin kutsutun moraalipoliisin (farsiksi *Gasht-e ershad,* ”johdatuspartio”[[1]](#footnote-1)) muutamaa päivää aiemmin pidättämän kurdinaisen Mahsa (Zina) Aminin kuolemasta poliisin hallussa.[[2]](#footnote-2) Moraalipoliisi, joka valvoo Iranissa virallisen uskonnon tulkinnan islamin mukaisia käyttäytymissääntöjä liittyen erityisesti pukeutumiseen, oli pidättänyt Aminin näiden sääntöjen rikkomisesta.[[3]](#footnote-3) Pidätys tapahtui, kun Amini oli vierailemassa Teheranissa.[[4]](#footnote-4) Pidättämisen syyksi kerrottiin ”väärin puetun hijab-huivin”[[5]](#footnote-5) ja tiukkojen farkkujen vuoksi[[6]](#footnote-6). Aminin perheen mukaan Aminia oli lyöty useita kertoja ja hänen päähänsä oli kohdistunut iskuja. Viranomaiset kiistivät mahdolliset väärinkäytökset ja virallisen kuolinsyyntutkinnan mukaan Amini kuoli ”piilevään sairauteen”.[[7]](#footnote-7)

Mielenosoitukset alkoivat syyskuussa Aminin kotikaupungista Kurdistanin maakunnan Saqqezista.[[8]](#footnote-8) Tämän jälkeen mielenosoituksia on järjestetty päivittäin.[[9]](#footnote-9) Niihin on liittynyt eri ikäisiä ja eri sukupuolia ja etnisyyksiä edustavia mielenosoittajia, mutta pääosa heistä on nuorta sukupolvea. Mielenosoittajien protestit koskivat aluksi naisiin niin kutsuttujen moraalisäännösten vuoksi kohdistuvan syrjintää, mutta ovat sen jälkeen laajentuneet kritisoimaan Iranin hallintoa yleisesti.[[10]](#footnote-10)

Euronews kuvaa, että mielenosoittajat ovat käyttäneet ”lähes kaikkia rauhanomaisia ja väkivallattomia” mielenosoittamisen keinoja.[[11]](#footnote-11) Osa mielenosoituksista on kuitenkin muuttunut väkivaltaisiksi mielenosoittajien ottaessa yhteen turvallisuusjoukkojen kanssa.[[12]](#footnote-12) Al-Monitor uutisoi 17.11.2022, että esimerkiksi tuolloin viime päivien mielenosoitusten yhteydessä mielenosoittajat ovat hyökänneet poliiseja ja Basij-joukkoja vastaan.[[13]](#footnote-13) Euronewsin mukaan suuria julkisia mielenosoituksia on ollut kaikissa Iranin suurissa kaupungeissa ja useilla pienemmillä paikkakunnilla. Näiden lisäksi oppilaitoksissa ja esimerkiksi öljyteollisuudessa on ollut lakkoja.[[14]](#footnote-14) Lisäksi valtiolliset toimijat ovat järjestäneet hallintoa tukevia vastamielenosoituksia.[[15]](#footnote-15)

Yliopistokampukset eri puolilla maata, kuten suurissa kaupungeissa Teheranissa ja Isfahanissa, ovat muodostuneet mielenosoitusten keskuspaikoiksi.[[16]](#footnote-16) Lokakuun 2022 puolivälissä Iranin kurdivaltaisten alueiden, eli muun muassa Kurdistanin, Kermanshahin ja Länsi-Azerbaidzhanin maakuntien kerrottiin muodostuneen mielenosoitusten yhdeksi keskukseksi.[[17]](#footnote-17) Mielenosoituksille ei ole ilmoittautunut tai osoitettu mitään yksittäistä johtohenkilöä tai -tahoa, vaan mielenosoittajien vaatimuksia on levitetty verkossa anonyymien tahojen toimesta, jotka ovat myös kutsuneet mielenosoittajia koolle.[[18]](#footnote-18) Iranin hallinto syyttää mielenosoituksia ulkomaiden ja näiden vakoojien tukemiksi.[[19]](#footnote-19)

Edellisten lisäksi mielenosoituksia on ollut Iranin belutsivähemmistön asuttamassa Sistan-Baluchistanin maakunnassa. Mielenosoitukset alkoivat maakunnassa, kun syyskuussa 2022 tuli ilmi, että Chabarharin kaupungin poliisipäällikköä epäiltiin 15-vuotiaan tytön raiskaamisesta. Chabarharista mielenosoitukset levisivät nopeasti maakunnan pääkaupunkiin Zahedaniin.[[20]](#footnote-20)

Myös ACLED-konfliktitietokannan[[21]](#footnote-21) raportoinnin perusteella voidaan todeta, että mielenosoituksia on ollut eniten Iranin väkirikkaimmissa maakunnissa Teheranissa, Isfahanissa ja Razavi Khorasanissa sekä kurdivaltaisissa maakunnissa Kurdistanissa ja Länsi-Azerbaidzhanissa. ACLED raportoi aikavälillä 1.9.–11.11.2022 eri puolilta Irania yhteensä 1193 mielenosoitustapahtumasta[[22]](#footnote-22) ja 141 mellakasta. ACLED raportoi mielenosoituksista kaikista Iranin maakunnista ja mellakoista kaikista maakunnista paitsi Golestanista, Etelä-Khorasanista ja Bushehrista. Raportoituja mielenosoituksia oli aikavälillä eniten Teheranin (386 tapahtumaa), Kurdistanin (89), Isfahanin (83), Länsi-Azerbaidzhanin (53) ja Razavi Khorasanin (46) maakunnissa. Mellakoiksi yltyneitä mielenosoituksia tapahtui aikavälillä eniten Kurdistanin (28 välikohtausta), Teheranin (22) ja Länsi-Azerbaidzhanin (17) maakunnissa. Näiden lisäksi ACLED raportoi aikavälillä 1.9.-11.11.2022 28 siviilejä vastaan kohdistetusta väkivallanteosta, joista kuusi tapahtui Sistan-Baluchistanissa, sekä neljä Länsi-Azerbaidzhanissa, Kurdistanissa ja Teheranissa kussakin.[[23]](#footnote-23)

Yksittäisten mielenosoitusten laajuudesta on käytettävissä olevista lähteistä saatavilla vain vähän tietoa. Yhdysvaltalaisen Institute for the Study of War -ajatuspajan (ISW) kokoamien tietojen mukaan loka-marraskuussa 2022 yksittäiseen mielenosoitustapahtumaan on suurimmissa kaupungeissa osallistunut yleensä 100–200 tai yksittäisissä tapauksissa jopa 1000 ihmistä. Pienemmissä kaupungeissa, kuten kurdialueilla, yksittäiseen mielenosoitukseen on osallistunut raportoinnin perusteella muutamia kymmeniä tai yksittäisissä tapauksissa 100–200 ihmistä. Useissa tapauksissa mielenosoitukseen osallistuneiden määrä ei ole kuitenkaan tiedossa.[[24]](#footnote-24) Yksittäisinä päivinä, kuten esimerkiksi 26.10.2022, jolloin tuli kuluneeksi 40 päivää Mahsa Aminin kuolemasta muun muassa Saqqezissa kokoontui Al-Jazeeran mukaan valtavia väkijoukkoja muistamaan Aminia. Uutistoimisto raportoi iranilaiseen ISNA-uutistoimistoon perustuen, että pieni osa muistokulkueeseen osallistuneista otti yhteen poliisin kanssa.[[25]](#footnote-25)

### Millä tavalla turvallisuusviranomaiset ja muut viranomaiset ovat suhtautuneet mielensoittajiin? Onko maassa mahdollista turvautua viranomaisiin ja koskeeko tämä kaikkia väestöryhmiä?

YK:n ihmisoikeusasiantuntijoiden lokakuussa 2022 antaman lausunnon mukaan Iranin turvallisuusjoukot ovat tahallisesti ja laittomasti ampuneet mielenosoittajia kovilla panoksilla, metallipanoksilla ja hauleilla, vaikka nämä olisivat olleet aseettomia ja osoittaneet mieltään rauhanomaisin keinoin. Internetyhteyksiä on rajoitettu Iranissa huomattavasti mielenosoitusten alkamisen jälkeen, mikä on estänyt tiedon saamisen ja jakamisen koskien esimerkiksi mielenosoittajiin kohdistuneita epäiltyjä ihmisoikeusrikkomuksia.[[26]](#footnote-26) Myös Human Rights Watchin mukaan turvallisuusjoukot ovat käyttäneet mielenosoittajia vastaan kohtuutonta ja kuolettavaa väkivaltaa ainakin 13 eri Iranin kaupungissa ampumalla mielenosoittajia kohti muun muassa haulikoilla, rynnäkkökivääreillä ja käsiaseilla, vaikka nämä olisivat osoittaneet mieltään pääasiassa rauhallisesti.[[27]](#footnote-27) YK:n ihmisoikeusasiantuntijoiden mukaan viranomaiset ovat uhkailleet ja häirinneet myös mielenosoittajien perheitä, jotka ovat joutuneet laittomien kuulustelujen kohteeksi, joissa heitä on syytetty ”mellakoitsijoiden ja valtion vihollisten” tukemisesta.[[28]](#footnote-28) Myös ihmisiä, jotka ovat ilmoittaneet tukevansa mielenosoituksia on pidätetty.[[29]](#footnote-29) Human Rights Watch toteaa, että viranomaiset ovat kuulustelleet kymmeniä julkisuuden henkilöitä, jotka ovat tukeneet mielenosoittajia, ja takavarikoineet näiden passit. Tällaisten henkilöiden joukossa on muun muassa ohjaajia, näyttelijöitä, laulajia ja jalkapalloilijoita.[[30]](#footnote-30) Al-Monitorin mukaan hallintoa tukevat tahot ovat puolestaan vaatineet mielenosoitusten tukahduttamista ja kehottaneet turvallisuusjoukkoja käyttämään kovia ammuksia tämän mahdollistamiseksi. Iranin hallinto itse kuitenkin kiistää käyttäneensä kuolettavaa voimaa.[[31]](#footnote-31)

Iranin turvallisuusjoukot ovat pyrkineet tukahduttamaan mielenosoitukset väkivaltaisesti erityisesti etnisten vähemmistöjen asuttamissa maakunnissa, kuten Kurdistanissa[[32]](#footnote-32) ja Sistan-Baluchistanissa[[33]](#footnote-33). Radio Free Europen mukaan viranomaiset kiihdyttivät lokakuussa 2022 tukahduttamistoimiaan kurdivaltaisissa maakunnissa. Voimakkaimpia toimia on nähty Kurdistanin maakunnan pääkaupungissa Sanandajissa ja Masha Aminin kotikaupungissa Saqqezissa. Median saaman videomateriaalin mukaan turvallisuusjoukot ovat käyttäneet näillä alueilla tuliaseita ja kyynelkaasua, joita on ammuttu myös suoraan asuinrakennuksiin. Viranomaisten toimista kurdialueilla on kuitenkin vaikeaa saada tietoa, sillä myös näitä alueita koskettaa lähes totaalinen internetyhteyksien katkaiseminen.[[34]](#footnote-34)

Turvallisuusjoukot ovat pyrkineet tukahduttamaan liikehdintää myös etenkin yliopistoilla. Al-Monitorin mukaan esimerkiksi Teheranissa sijaitsevan Sharifin yliopiston kampuksen kerrotaan muodostuneen keskeiseksi “taistelukentäksi” mielenosoittajien ja turvallisuusjoukkojen välillä, ja viranomaisten kerrotaan pidättäneen lokakuun aikana ”massoittain” opiskelijoita. Yliopistolla on ollut yhteenottoja myös muiden opiskelijoiden ja Iranin vallankumouskaartin Basij-liikkeeseen kuuluvien opiskelijoiden välillä.[[35]](#footnote-35) Human Rights Watchin mukaan turvallisuusjoukot ovat käyttäneet kohtuutonta väkivaltaa mielenosoittajia vastaan yliopistojen kampusalueilla ja pyrkineet estämään opiskelijoiden pääsyn kampuksille. Järjestön Iranissa toimivalta vapaaehtoisverkostolta saamien tietojen mukaan 308 yliopisto-opiskelijaa oli pidätettyinä lokakuun 2022 lopussa. [[36]](#footnote-36)

Norjassa toimiva Iran Human Rights -kansalaisjärjestö (IHR) on mielenosoitusten alkamisen alusta raportoinut niiden yhteydessä kuolleista mielenosoittajista. Järjestön mukaan 12.11.2022 mennessä ainakin 326 mielenosoittajaa, joista 43 oli alaikäisiä ja 35 naisia oli saanut surmansa. Kuolonuhreja on järjestön mukaan aiheutunut 22 Iranin maakunnassa, joista eniten kuolleita oli Sistan-Baluchistanissa, 123 ihmistä. Useita kuolonuhreja on aiheutunut myös Teheranissa (33 uhria), Mazandaranissa (33), Kurdistanissa (27), Gilanissa (22), Länsi-Azerbaidzhanissa (22), Kermanshahissa (13) ja Albrozissa (12). Yksittäisiä kuolonuhreja on aiheutunut myös Khuzestanissa, Razavi Khorasanissa, Isfahanissa, Zanjanissa, Lorestanissa, Markazissa, Qazvinissa, Kohgiluyeh ja Boyer Ahmadissa, Itä-Azerbaidzhanissa, Ardabilissa, Ilamissa, Hamedanissa, Bushehrissa ja Semnanissa. Järjestön mukaan eniten kuolonuhreja yksittäisistä päivistä on tähän mennessä aiheutunut 21., 22. ja 30.9.2022.[[37]](#footnote-37) Viranomaisten mukaan marraskuun 2022 alkuun mennessä myös yli 20 turvallisuusjoukkoihin kuuluvaa oli saanut surmansa mielenosoitusten yhteydessä.[[38]](#footnote-38) Toistaiseksi merkittävämmät väkivaltaisuudet tapahtuivat 30.9.2022 Sistan-Baluchistanin pääkaupungissa Zahedanissa, kun turvallisuusviranomaiset tukahduttivat väkivaltaisesti 15-vuotiaan tytön raiskaamisesta seuranneet mielenosoitukset. Tietojen mukaan kyseisen päivän turvallisuusjoukkojen toimien seurauksena ainakin 90 ihmistä olisi saanut surmansa. Uhreista suurin osa kuului maakunnan belutsivähemmistöä. Välikohtausta koskevia tietoja on kuitenkin vaikea varmistaa, sillä viranomaiset katkaisivat välikohtauksen jälkeen internetyhteydet Sistan-Baluchistanista lähes kokonaan.[[39]](#footnote-39)

Al-Monitor uutisoi 17.11.2022, että mielenosoitukset olivat muuttumassa väkivaltaisemmiksi turvallisuusjoukkojen tukahdutusyritysten vaikutuksesta. Uutisoinnin mukaan edeltävän kahden vuorokauden aikana lähes 30 ihmistä oli saanut surmansa. Voimakkaita väkivaltaisuuksia nähtiin muun muassa Länsi-Azerbaidzhanin Bukanissa, Khuzestanin Izehissä ja Kurdistanin Sanandajissa.[[40]](#footnote-40)

BBC:n Iranin ulkopuolelta toimivalta Human Rights Activists News Agency -ihmisoikeusjärjestöltä (HRANA) saamien tietojen mukaan turvallisuusjoukot ovat marraskuun puoleenväliin mennessä pidättäneet ainakin 15 900 ihmistä mielenosoituksiin osallistumisesta syytettynä.[[41]](#footnote-41) IHR-järjestön tietojen mukaan kymmeniä mielenosoittajia on pidätettynä kansallisen turvallisuuden nojalla rikosnimikkeillä *moharebeh* ("sotiminen Jumalaa vastaan") ja *efsad fel-arz* ("turmeluksen levittäminen maan päällä"), joista molemmista rangaistuksena voi olla kuolemantuomio. 12.11.2022 ainakin yhdeksää mielenosoittajaa vastaan oli nostettu tällainen syyte.[[42]](#footnote-42) Myös ainakin 42 alaikäistä on pidätetty mielenosoituksiin osallistumisesta.[[43]](#footnote-43) BBC:n mukaan 18.11.2022 mennessä ainakin neljä mielenosoitusten yhteydessä kiinniotettua oli tuomittu kuolemaan.[[44]](#footnote-44)

Human Rights Watchin Iranissa toimivalta vapaaehtoisverkostolta saamien tietojen mukaan mielenosoittajiin kohdistuneiden massapidätysten lisäksi turvallisuusviranomaiset olivat lokakuun 2022 loppuun mennessä pidättäneet 130 ihmisoikeusaktivistia, 28 naisasia-aktivistia, 36 poliittista aktivistia, 19 asianajajaa ja 38 toimittajaa, joista suurin osa oli edelleen pidätettyinä marraskuun alussa.[[45]](#footnote-45)

Käytettävissä olevissa lähteissä ei ole saatavilla tietoa, ovatko mielenosoitukset vaikuttaneet viranomaissuojelun saatavuuteen yleisellä tasolla. Edellä esitettyjen tietojen perusteella turvallisuusviranomaiset ovat kuitenkin kuulustelleet ja uhkailleet paitsi mielenosoittajia myös mielenosoituksiin osallistuneiden perheenjäseniä ja mielenosoittajia julkisesti tukeneita henkilöitä.

### Mielenosoitusten vaikutukset yleiseen poliittiseen, ihmisoikeus- ja turvallisuustilanteeseen Iranissa

Kattavan kuvan saaminen Iranin tilanteesta on vaikeaa, on vaikeaa, sillä Iran on maantieteellisesti laaja maa eikä siellä toimi vapaata mediaa. Mielenosoitusten seurauksena viranomaiset ovat myös lisänneet mediaan kohdistuvia rajoituksia ja kymmeniä toimittajia on joutunut pidätetyksi. Suuri osa tilannetta koskevista tiedoista perustuu aktivistien sosiaalisessa mediassa jakamaan sisältöön.[[46]](#footnote-46)

Erilaiset mielenosoitukset ovat niihin kohdistuvista rajoituksista huolimatta yleisiä Iranissa.[[47]](#footnote-47) Monet mielenosoituksista keskittyvät paikallisten epäkohtien kritisoimiseen kuin poliittisen vallanvaihdoksen tavoittelemiseen.[[48]](#footnote-48) Vuoden 1979 islamilaisen vallankumouksen jälkeen maassa on ollut myös useita massamielenosoitusten aaltoja, muun muassa 1999 opiskelijamielenosoitukset, 2009 ns. vihreän liikkeen mielenosoitukset sekä vuosina 2017–2019 järjestetyt Iranin huonoa taloudellista tilannetta kritisoineet mielenosoitukset.[[49]](#footnote-49) AP:n uutisen mukaan vuoden 2009 mielenosoitukset keskittyivät kaupunkialueille ja niihin osallistui pääosin keski- ja ylemmän tuloluokan ihmisiä. Tuolloiset mielenosoitukset saivat miljoonia ihmisiä liikkeelle yhtäaikaisesti, mitä ei ole nähty tämän hetkisten mielenosoitusten yhteydessä. Vuoden 2009 mielenosoituksilla oli myös selvät johtajat, jotka lopulta pidätettiin vuonna 2011.[[50]](#footnote-50)

ACLED-konfliktitietokanta kuvaa ajanjaksoa 17.9.–4.11.2022 koskevissa analyyseissaan, että Mahsa Aminin kuoleman aiheuttamien, laajalle levinneiden levottomuuksien aiheuttaneen selvän nousun väkivaltaisuuksien määrässä Iranissa.[[51]](#footnote-51) ACLEDin raportoimat väkivaltaiset välikohtaukset lähes kymmenkertaistuivat mielenosoitusten ensimmäisellä viikolla 17.-23.9.2022 verrattuna keskimääräisiin viikoittaisiin turvallisuusvälikohtausten määriin mielenosoituksia edeltäneen kuukauden ajalta.[[52]](#footnote-52)

Levottomuuksien intensiteetti on tämän jälkeen vaihdellut. Ajanjaksolla 24.9.–7.10. levottomuuksien määrän kerrottiin pysyneen korkealla tasolla verrattuna aikaan ennen mielenosoituksia, mutta suurin osa raportoiduista tapahtumista oli rauhanomaisia.[[53]](#footnote-53) Ajanjaksolla 8.–14.10. mielenosoitusten raportoitiin muuttuneen edellisiä viikkoja väkivaltaisimmiksi, mutta niiden määrä pysytteli samalla tasolla. Tämä johtui siitä, että turvallisuusjoukot ja mielenosoittajat olivat ottaneet yhteen muun muassa Kermanshahin ja Mashhadin kaupungeissa sekä Kurdistanissa.[[54]](#footnote-54) Ajanjaksolla 15.–21.10. mielenositusten määrän kerrottiin laskeneen hieman edeltävistä viikoista ja suurimman osan olleen edelleen rauhanomaisia.[[55]](#footnote-55) Ajanjaksolla 22.–28.10. mielenosoitusten määrän kerrottiin lähes kaksinkertaistuneen edellisiin viikkoihin verrattuna, mutta pääosa mielenosoituksista oli edelleen rauhanomaisia. 26.10.2022 Shirazin kaupungissa raportoidusti ISISiin kuuluneet taistelijat hyökkäsivät shiiamoskeijaan aiheuttaen ainakin 15 kuolonuhria. Tapahtuman kerrottiin myös lietsoneen mielenosoituksia. Kyseessä oli suurin vastaavan tyyppinen terrori-isku Iranissa sitten vuoden 2018.[[56]](#footnote-56) 29.10.–4.11. mielenosoituksien määrässä oli selkeä lasku verrattuna edelliseen intensiivisempään viikkoon. Merkittävistä väkivaltaisuuksista ja niiden määrän kasvusta raportoitiin muun muassa Sistan-Baluchistanin maakunnasta, jossa turvallisuusjoukot ampuivat mielenosoittajia tuliasein.[[57]](#footnote-57)

Yleisradion iranilaisilta ihmisoikeusaktivisteilta saamien tietojen mukaan hallinto on kiihdyttänyt toimiaan mielenosoitusten tukahduttamiseksi Iranin kurdivaltaisilla alueilla ja alueelle on marraskuussa 2022 lähetetty lisää turvallisuusjoukkojen sotilaita. Myös vallankumouskaartin ilmoituksen mukaan se on vahvistanut joukkojaan kurdialueella taistellakseen "separatistisia terroristiryhmiä" vastaan.[[58]](#footnote-58) Myös Al-Monitorin mukaan vallankumouskaarti on marraskuussa keskittänyt joukkojaan kurdivaltaisiin Javanroudin, Mahabadin ja Bukanin kaupunkeihin.[[59]](#footnote-59) Iranin vallankumouskaarti on lisäksi tehnyt ohjus- ja droneiskuja Irakin kurdialueilla sijaitseviin kohteisiin, jotka ovat olleet myös Iranissa toimivien kurdipuolueiden tukikohtia. Iran on syyttänyt puolueita mielenosoittajien tukemisesta ja levottomuuksien lietsomisesta.[[60]](#footnote-60)

## Onko mielenosoituksilla ollut jonkinlaisia vaikutuksiamuihin kansalaisiin kuin mielenosoituksiin osallistuneisiin?

Merkittävimmät mielenosoitusten aiheuttamat vaikutukset ovat koskeneet viestintäyhteyksiä. Viranomaiset ovat pyrkineet rajoittamaan tiedonvälittämistä mielenosoittajien välillä katkaisemalla internetyhteydet kokonaan muun muassa Kurdistanin ja Sistan-Baluchistanin maakunnista.[[61]](#footnote-61)

Tiettyinä päivinä, kuten esimerkiksi 26.10.2022, jolloin tuli kuluneeksi 40 päivää Mahsa Aminin kuolemasta, kaikki Kurdistanin maakunnan yliopistot ja koulut suljettiin. Viranomaisten mukaan sulkeminen tehtiin “influenssan leviämisen rajoittamiseksi”.[[62]](#footnote-62) Etenkin useissa kurdivaltaisissa kaupungeissa on ollut myös lakkoja [[63]](#footnote-63), ja myös Teheranissa muun muassa suuri bazaari oli suljettuna 15.11.2022.[[64]](#footnote-64) Kauppojen sulkemisesta on raportoitu marraskuussa Tehranista, Isfahanista, Tabrizista, Arakista, Shirazista, Kermanshahista, Kermanista, Karajista ja Mashhadista.[[65]](#footnote-65) Mielenosoituksia on ollut Teheranissa myös metroasemilla, joissa turvallisuusjoukot ovat mediatietojen mukaan ampuneet mielenosoittajia kohti.[[66]](#footnote-66)

## Lähteet

ACLED (Armed Conflict Location & Event Data Project)

11.11.2022. *Data Export Tool, välikohtaukset ajalta 1.9.-11.11.2022*. <https://acleddata.com/data-export-tool/> (käyty 16.11.2022).

10.11.2022. *Regional Overview: Middle East 29 October-4 November 2022*. <https://acleddata.com/2022/11/10/regional-overview-middle-east-29-october-4-november-2022/> (käyty 21.11.2022).

3.11.2022. *Regional Overview: Middle East 22-28 October 2022*. <https://acleddata.com/2022/11/03/regional-overview-middle-east-22-28-october-2022/> (käyty 21.11.2022).

27.10.2022. *Regional Overview: Middle East 15-21 October 2022*. <https://acleddata.com/2022/10/27/regional-overview-middle-east-15-21-october-2022/> (käyty 21.11.2022).

20.10.2022. *Regional Overview: Middle East 8-14 October 2022*. <https://acleddata.com/2022/10/20/regional-overview-middle-east-8-14-october-2022/> (käyty 21.11.2022).

13.10.2022. *Regional Overview: Middle East1-7 October 2022*. <https://acleddata.com/2022/10/13/regional-overview-middle-east-1-7-october-2022/> (käyty 21.11.2022).

29.9.2022. *Regional Overview: Middle East 17-23 September 2022*. <https://acleddata.com/2022/09/29/regional-overview-middle-east-17-23-september-2022/> (käyty 21.11.2022).

Al Jazeera

26.10.2022. *Clashes as thousands attend Mahsa Amini memorial in Iran’s Saqqez*. <https://www.aljazeera.com/news/2022/10/26/clashes-thousands-attend-mahsa-amini-memorial-iran-saqqez> (käyty 21.11.2022).

25-.10.2022. *Iran tensions mount as students protest ahead of Mahsa Amini ceremony*. <https://www.al-monitor.com/originals/2022/10/iran-tensions-mount-students-protest-ahead-mahsa-amini-ceremony> (käyty 23.11.2022).

28.9.2022. *Mahsa Amini: What we know after 11 days of protests in Iran*. <https://www.aljazeera.com/news/2022/9/28/what-we-know-after-11-days-of-protests-in-iran> (käyty 21.11.2022).

Al-Monitor

22.11.2022. *Iran deploys heavy weaponry to crush Kurdish protests*. <https://www.al-monitor.com/originals/2022/11/iran-deploys-heavy-weaponry-crush-kurdish-protests> (käyty 22.11.2022).

17.11.2022. *As Iran's crackdown on protests enters violent new phase, casualties surge*. <https://www.al-monitor.com/originals/2022/11/irans-crackdown-protests-enters-violent-new-phase-casualties-surge> (käyty 22.11.2022).

24.10.2022. *Iran protests continue in universities*. <https://www.al-monitor.com/originals/2022/10/iran-protests-continue-universities> (käyty 21.11.2022).

AP (Associated Press)/Gambrell, Jon

15.11.2022. *Shops in Iran, including Grand Bazaar, close over protests*. <https://apnews.com/article/iran-world-cup-sports-soccer-religion-ba78b69f05edebc3e80d1b235ca71324> (käyty 21.11.2022).

7.10.2022. *Analysis: Iran protests persist, becoming threat for Tehran*. <https://apnews.com/article/iran-middle-east-dubai-united-arab-emirates-tehran-fe1de90567e51ad6207fae5d2db56944> (käyty 21.11.2022).

BBC 18.11.2022. *Iran hands out more death sentences to anti-government protesters*. <https://www.bbc.com/news/world-middle-east-63648629> (käyty 21.11.2022).

Euronews/Askew, Joshua 2.11.2022. *Iran protests: What caused them? Are they different this time? Will the regime fall?* <https://www.euronews.com/2022/11/02/iran-protests-what-caused-them-who-is-generation-z-will-the-unrest-lead-to-revolution> (käyty 21.11.2022).

HRW (Human Rights Watch) 3.11.2022. *Iran: Thousands of Detained Protesters and Activists in Peril*. <https://www.hrw.org/news/2022/11/03/iran-thousands-detained-protesters-and-activists-peril> (käyty 21.11.2022).

Iran Human Rights 12.11.2022. *Iran Protests: at Least 326 People Including 43 Children Killed*. <https://www.iranhr.net/en/articles/5583/> (käyty 21.11.2022).

Iran International 20.11.2022. *Islamic Republic Deploys Military To Quash Protests In Kurdish City*. <https://www.iranintl.com/en/202211206594> (käyty 23.11.2022).

ISW (Institute for the Study of War)

17.11.2022. *Iran Crisis Update, November 17*. <https://understandingwar.org/backgrounder/iran-crisis-update-november-17> (käyty 21.11.2022).

16.11.2022. *Iran Crisis Update, November 16*. <https://understandingwar.org/backgrounder/iran-crisis-update-november-16> (käyty 21.11.2022).

5.11.2022. *Iran Crisis Update, November 5*. <https://understandingwar.org/backgrounder/iran-crisis-update-november-5> (käyty 21.11.2022).

31.10.2022. *Iran Crisis Update, October 31*. <https://understandingwar.org/backgrounder/iran-crisis-update-october-31> (käyty 21.11.2022).

24.10.2022. *Iran Crisis Update, October 24*. <https://understandingwar.org/backgrounder/iran-crisis-update-october-24> (käyty 21.11.2022).

OHCHR (UN Office of the High Commissioner for Human Rights) 26.10.2022. *Iran: Crackdown on peaceful protests since death of Jina Mahsa Amini needs independent international investigation, say UN experts*. <https://www.ohchr.org/en/press-releases/2022/10/iran-crackdown-peaceful-protests-death-jina-mahsa-amini-needs-independent> (käyty 21.11.2022).

RFE/RL (Radio Free Europe / Radio Liberty)

14.11.2022. *Iran Launches New Round Of Attacks On Kurdish Region In Northern Iraq*. <https://www.rferl.org/a/iran-attacks-kurdish-region-northern-iraq/32129967.html> (käyty 21.11.2022).

2.11.2022. *More Protests In Several Iranian Cities In Defiance Of Government's Warning*. <https://www.rferl.org/a/iran-protests-strike-warnings-/32112622.html> (käyty 21.11.2022).

31.10.2022. *Iranian Students Launch Sit-In After Violent Clashes With Security Forces Over Weekend*. <https://www.rferl.org/a/iran-students-sit-in-protest-clashes-security-forces/32108830.html> (käyty 21.11.2022).

 /Esfandiari, Golnaz & Zarghami, Mohammad 21.10.2022. *Iran's Universities Turn Into A Major Battleground Amid Anti-Government Protests*. <https://www.rferl.org/a/iran-protests-universities-campuses-battleground/32094848.html> (käyty 21.11.2022).

14.10.2022. *Iran's Baluchistan Under Lockdown, Blackout In Wake Of 'Bloody Friday'*. <https://www.rferl.org/a/iran-baluchistan-zahedan-blood-friday-protest-crackdown-deaths/32083785.html> (käyty 21.11.2022).

/Esfandiari, Golnaz ym. 13.10.2022*. Iran's Kurdish Region Becomes Epicenter Of Protests, Deadly Government Crackdown*. <https://www.rferl.org/a/iran-protests-kurdish-crackdown/32081052.html> (käyty 21.11.2022).

Time

/Syed, Armani 22.11.2022. *Iran Has a Long History of Political Activism and Protest. Here’s What To Know*. <https://time.com/6234429/iran-protests-revolution-history/> (käyty 23.11.2022).

/Mansoor, Sanya 10.11.2022. *How Iran's Morality Police Enforces a Strict Interpretation of Islamic Law*. <https://time.com/6230535/iran-morality-police-mahsa-amini-hijab/> (käyty 23.11.2022).

Yle/Tolsa, Maria 21.11.2022. *Iranilaiset näyttelijät esiintyivät ilman huivia, minkä takia heidät pidätettiin: ”Tämä saattaa olla viimeinen postaukseni”*. <https://yle.fi/a/3-12679450> (käyty 21.11.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Time/Mansoor 10.11.2022. [↑](#footnote-ref-1)
2. Euronews/Askew 2.11.2022; OHCHR 26.10.2022. [↑](#footnote-ref-2)
3. Time/Mansoor 10.11.2022. [↑](#footnote-ref-3)
4. Al-Monitor 25.10.2022. [↑](#footnote-ref-4)
5. Euronews/Askew 2.11.2022; OHCHR 26.10.2022. [↑](#footnote-ref-5)
6. Euronews/Askew 2.11.2022. [↑](#footnote-ref-6)
7. Euronews/Askew 2.11.2022; OHCHR 26.10.2022. [↑](#footnote-ref-7)
8. Al Jazeera 26.10.2022; RFE/RL/Golnaz & Zarghami 21.10.2022. [↑](#footnote-ref-8)
9. OHCHR 26.10.2022; Iran International 20.11.2022. [↑](#footnote-ref-9)
10. Euronews/Askew, Joshua 2.11.2022; RFE/RL 31.10.2022; Al-Monitor 24.10.2022. [↑](#footnote-ref-10)
11. Euronews/Askew, Joshua 2.11.2022. [↑](#footnote-ref-11)
12. Al Jazeera 26.10.2022; Euronews/Askew, Joshua 2.11.2022; Al-Monitor 17.11.2022. [↑](#footnote-ref-12)
13. Al-Monitor 17.11.2022. [↑](#footnote-ref-13)
14. Euronews/Askew, Joshua 2.11.2022. [↑](#footnote-ref-14)
15. Al Jazeera 28.9.2022. [↑](#footnote-ref-15)
16. RFE/RL 31.10.2022; Al-Monitor 24.10.2022. [↑](#footnote-ref-16)
17. RFE/RL/Golnaz ym. 13.10.2022. [↑](#footnote-ref-17)
18. Al-Monitor 24.10.2022. [↑](#footnote-ref-18)
19. RFE/RL 31.10.2022; Al Jazeera 28.9.2022. [↑](#footnote-ref-19)
20. RFE/RL 14.10.2022. [↑](#footnote-ref-20)
21. ACLED (The Armed Conflict Location & Event Data Project) tuottaa tietoa turvallisuusvälikohtauksista eli väkivaltaisista tapahtumista useista maista. ACLEDin tietokannassa eritellään välikohtaukset mm. niiden tyypin, ajankohdan, osapuolten, sijainnin ja surmansa saaneiden määrän mukaan. Tietokanta perustuu avoimiin lähteisiin ja aineistoa kerätään pääasiassa paikallisista, kansallisista ja kansainvälisistä uutisista (<https://www.acleddata.com>). [↑](#footnote-ref-21)
22. ACLEDin metodologiassa mielenosoituksilla (protests) tarkoitetaan julkisia mielenosoituksia, joissa osallistujat eivät harjoita väkivaltaa ja mellakoilla (riots) väkivaltaista tapahtumaa, jossa mielenosoittajat tai väkijoukot harjoittavat omaisuutta ja/tai tekevät organisoimatonta väkivaltaa ihmisiä kohtaan. (<https://acleddata.com/resources/quick-guide-to-acled-data/#s14>, käyty 22.11.2022). [↑](#footnote-ref-22)
23. ACLED 11.11.2022. [↑](#footnote-ref-23)
24. ISW 24.10.2022; ISW 31.10.2022; ISW 5.11.2022; ISW 16.11.2022; ISW 17.11.2022.

Vastauksen laatimisajan rajallisuuden vuoksi kaikkien mielenosoitustapahtumien kokoa ei ole tarkasteltu, vaan tieto perustuu ISW:n yksittäisten päivien arvioista tehtyyn koosteeseen. Esimerkiksi 31.10.2022 Teheranista raportoitiin viidestä mielenosoitustapahtumasta, joissa osallistujien määräksi mainittiin ”noin 50”, ”satoja” tai ”mahdollisesti yli 1000” ja ”yli 100”. 17.11.2022 Teheranissa järjestettyjen mielenosoitusten osallistujamääriksi mainittiin ”kymmeniä”, ”yli 50” ja ”noin 70-100”. [↑](#footnote-ref-24)
25. Al-Jazeera 26.10.2022. [↑](#footnote-ref-25)
26. OHCHR 26.10.2022. [↑](#footnote-ref-26)
27. HRW 3.11.2022. [↑](#footnote-ref-27)
28. OHCHR 26.10.2022. [↑](#footnote-ref-28)
29. Euronews/Askew, Joshua 2.11.2022. [↑](#footnote-ref-29)
30. HRW 3.11.2022. [↑](#footnote-ref-30)
31. Al-Monitor 17.11.2022. [↑](#footnote-ref-31)
32. Al-Monitor 22.11.2022; Euronews/Askew, Joshua 2.11.2022; RFE/RL/Golnaz ym. 13.10.2022. [↑](#footnote-ref-32)
33. Euronews/Askew, Joshua 2.11.2022. [↑](#footnote-ref-33)
34. RFE/RL/Golnaz ym. 13.10.2022. [↑](#footnote-ref-34)
35. Al-Monitor 24.10.2022. [↑](#footnote-ref-35)
36. HRW 3.11.2022. [↑](#footnote-ref-36)
37. Iran Human Rights 12.11.2022. [↑](#footnote-ref-37)
38. Euronews/Askew, Joshua 2.11.2022. [↑](#footnote-ref-38)
39. RFE/RL 14.10.2022. [↑](#footnote-ref-39)
40. Al-Monitor 17.11.2022. [↑](#footnote-ref-40)
41. BBC 18.11.2022. [↑](#footnote-ref-41)
42. Iran Human Rights 12.11.2022. [↑](#footnote-ref-42)
43. HRW 3.11.2022. [↑](#footnote-ref-43)
44. BBC 18.11.2022. [↑](#footnote-ref-44)
45. HRW 3.11.2022. [↑](#footnote-ref-45)
46. AP/Gambrell 7.10.2022. [↑](#footnote-ref-46)
47. AP/Gambrell 7.10.2022; Time/Syed 22.11.2022. [↑](#footnote-ref-47)
48. AP/Gambrell 7.10.2022. [↑](#footnote-ref-48)
49. AP/Gambrell 7.10.2022; Time/Syed 22.11.2022. [↑](#footnote-ref-49)
50. AP/Gambrell 7.10.2022. Laajemmin tietoa vuoden 2009 mielenosoituksista ja nk. vihreästä liikkeestä esim. Australian ulkoministeriön 4.2020 päivätyssä raportissa, saatavilla: <https://www.ecoi.net/en/file/local/2029778/country-information-report-iran.pdf> (käyty 23.11.2022). [↑](#footnote-ref-50)
51. ACLED 29.9.2022; 6.10.2022; 13.10.2022; 20.10.2022; 27.10.2022; 3.11.2022; 10.11.2022. [↑](#footnote-ref-51)
52. ACLED 29.9.2022. [↑](#footnote-ref-52)
53. ACLED 6.10.2022; 13.10.2022. [↑](#footnote-ref-53)
54. ACLED 20.10.2022. [↑](#footnote-ref-54)
55. ACLED 27.10.2022. [↑](#footnote-ref-55)
56. ACLED 3.11.2022. [↑](#footnote-ref-56)
57. ACLED 10.11.2022. [↑](#footnote-ref-57)
58. Yle/Tolsa 21.11.2022. [↑](#footnote-ref-58)
59. Al-Monitor 22.11.2022. [↑](#footnote-ref-59)
60. RFE/RL 14.11.2022; Yle/Tolsa 21.11.2022. [↑](#footnote-ref-60)
61. Al-Jazeera 26.10.2022; RFE/RL 14.10.2022. [↑](#footnote-ref-61)
62. Al-Jazeera 26.10.2022. [↑](#footnote-ref-62)
63. RFE/RL 2.11.2022; RFE/RL/Esfandiari & Zarghami 21.10.2022 [↑](#footnote-ref-63)
64. AP/Gambrell 15.11.2022. [↑](#footnote-ref-64)
65. Al-Monitor 17.11.2022. [↑](#footnote-ref-65)
66. BBC 18.11.2022; Al-Monitor 17.11.2022. [↑](#footnote-ref-66)